**DECIZIA ETAPEI DE ÎNCADRARE**

**Nr. xxxx din xx,xx.2023**

Ca urmare a solicitării de emitere a acordului de mediu adresate de **Municipiul TURDA,** cu sediul în județul Cluj, mun. Turda, Str. Piața 1 Decembrie 1918, nr. 28, înregistrată la APM Cluj cu nr. 10657/08.05.2023, în baza:

* **Legii nr. 292/2008** privind evaluarea impactului anumitor proiecte publice şi private asupra mediului, cu modificările şi completările şi ulterioare;
* **Ordonanţei de Urgenţă a Guvernului nr. 57/2007** privind regimul ariilor naturale protejate, conservarea habitatelor naturale, a florei şi faunei sǎlbatice, aprobată prin **Legea nr. 49/2011**, cu modificările și completările ulterioare,
* **Prevederilor art. 48 din Legea apelor nr. 107/1996**, cu modificarile si completarile ulterioare;

**Agentia Pentru Protectia Mediului Cluj decide**, în urma completărilor depuse cu nr. 14267/19.06.2023, nr. 14643/23.06.2023, nr. 14713/26.06.2023, nr. 16478/20.07.2023, nr. 17634/08.08.2023, 18078/16.08.2023, 18084/17.08.2023 și a consultărilor desfăşurate în cadrul şedinţei Comisiei de Analiză Tehnică din data de 17.08.2023, că proiectul ***„*Regenerarea unor zone degradate și a unor spații verzi din Municipiul Turda, prin crearea a două noi parcuri urbane publice, reabilitarea altor două parcuri și regenerarea unui scuar-lot PARC TINERETULUI*”***  propus a fi realizat în mun. Turda, str. Războieni, nr. FN, identificat prin CF 54187 și 63818, judeţul Cluj***,*** **nu se supune evaluării impactului asupra mediului**.

 **Justificarea prezentei decizii**:

**I. Motivele pe baza carora s-a stabilit neefectuarea evaluarii impactului asupra mediului:**

a) proiectul **se incadreaza in prevederile Legii nr. 292/2018** privind evaluarea impactului anumitor proiecte publice şi private asupra mediului, fiind încadrat în anexa nr. 2, la punctul  **13 a) - „Orice modificări sau extinderi, altele decât cele prevăzute la pct. 24 din anexa nr. 1, ale proiectelor prevăzute în anexa nr. 1 sau în prezenta anexă, deja autorizate, executate sau în curs de a fi executate, care pot avea efecte semnificative negative asupra mediului”;** în categoria proiectelor cu potenţial impact asupra mediului, pentru care trebuie stabilit dacă este necesară evaluarea impactului asupra mediului.

b) Proiectul se incadreaza in reglementările PUG aprobat cu HCL Turda nr. 160/1999, prelungit prin HCL Turda nr. 242/14.12.2020, respectiv ale reglementărilor documentației de urbanism fază PUZ, aprobată prin HCLMT 374/20.12.2018.

* Conform Certificatului de Urbanism nr. 417/22.12.2022, emis de Primăria municipiului Turda:
* Imobilul este situat în intravilan, fiind proprietate publică a Statului Român și a Mun. Turda;
* destinație: **UTR VA1 –** spații verzi amenajate, zonă de parcuri, recreere și sport;
* folosința actuală: curți construcții;
* funcțiune dominantă: spații verzi amenajate, zona de parcuri, recreere și sport;
* functiuni complementare: utilizări admise cu condiții: comerț și servicii, de susținere a funcției de bază – agrement pentru public cu rmătoarele condiții:
1. să se adreseze preponderant utilizatorilor zonei
2. profilul și anvergura activităților să fie în concordanță cu nevoile generate de utilizările de bază (admise); să se desfășoare ca activități complementare, pe lângă una din cele cuprinse în categoria agrementului pentru public; să nu producă poluare fonică, olfactică, chimică sau vizuală.

c) la evaluarea proiectului au fost luate în considerare criteriile prevăzute în Anexa nr. 3 din Legea nr. 292/2018 privind evaluarea impactului anumitor proiecte publice şi private asupra mediului;

d) realizarea şi utilizarea investiţiei propuse nu prevede utilizarea de substanţe toxice sau periculoase şi nu implică generarea de emisii semnificative în mediu, activitatea presupunând ***regenerarea unor zone degradate și a spațiilor verzi***;

e) prin soluţiile constructive adoptate şi prin modul de operare se propun măsuri pentru protecţia factorilor de mediu;

f) sunt prevăzute măsuri pentru gestionarea corespunzătoare a deşeurilor generate în perioada de realizare/funcţionare; deşeurile generate atât în faza de execuţie cât şi în perioada de funcţionare a proiectului vor fi în cantităţi reduse si se vor elimina cu firma autorizata;

g) investiţia propusă nu se cumulează cu alte proiecte existente sau aprobate;

h) proiectul este de amploare redusă, presupunând ***regenerarea unor zone degradate și a spațiilor verzi***;

i) nu sunt afectate zone de pădure sau cu folosință specială;

j) amplasamentul nu este situat în interiorul sau vecinătatea niciunei arii naturale protejate;

k) pe parcursul derulării procedurii nu au fost formulate observații din partea publicului referitoare la realizarea protectului.

**II. Motivele pe baza cărora s-a stabilit neefectuarea evaluării adecvate**:

a) amplasamentul **nu intră** **sub incidenţa art. 28 din Ordonanţa de urgenţă a Guvernului** [**nr. 57/2007**](http://www.legestart.ro/Ordonanta-de-urgenta-57-2007-regimul-ariilor-naturale-protejate-conservarea-habitatelor-naturale-florei-faunei-salbatice-%28MjU0NTQ5%29.htm) privind regimul ariilor naturale protejate, conservarea habitatelor naturale, a florei şi faunei sălbatice, aprobată cu modificări şi completări prin Legea nr. 49/2011, cu modificările şi completările ulterioare;

**III. Motivele pe baza cărora s-a stabilit neefectuarea evaluării impactului asupra corpurilor de apă:**

a) proiectul propus **nu intră sub incidența prevederilor art. 48 si 54 din Legea apelor nr. 107/1996**, cu modificările și completările ulterioare;

**IV.** **Caracteristicile proiectului**

**Amplasament:** Zona este cuprinsă între malul Râului Arieș și strada Războieni, CF 63818, CF 54187, Municipiul Turda, județul Cluj și face parte din "Ansamblul urban de sec. XVIII-XIX" - CJ-II-s-B-07797.

**Descriere succintă a proiectului:**

**Se propune:** regenerarea parcului urban, având ca scop urmatoarele obiective:

* Regenerarea, ameliorarea compoziției și a calității spațiilor verzi pentru îmbunătățirea calității mediului urban, cu efect pozitiv asupra dezvoltării urbane durabile
* Creșterea suprafețelor spațiilor verzi ameliorate și amenajate pentru recreere, relaxare și petrecerea timpului liber
* Creșterea numărului de atracții locale prin care să crească timpul de ședere al vizitatorilor în Turda, cu efect pozitiv asupra registrului economic local.

Ansamblu general al amenajării a parcului propune un limbaj arhitectural care respectă integrarea în specificul zonei, într-o expresie contemporană, propunându-se materiale preponderent naturale și soluții care vor îngloba tehnologii actuale.

Accese pietonale în parc, atât din strada Războieni cât și de pe digul râului se păstrează fiind poziționate pe traseele existente ce nu se modifică major. Se propune corelarea tramei aleilor și a platformei existente pe latura de nord-est cu intervenția de reabilitare și modernizare a părții nord-estice a parcului, ce nu face obiectul prezentului proiect.

**Organizarea funcțională a parcului propune patru mari zonări, după cum urmează:**

* Zona de-a lungul aleii principale cu trama secundară de-a lungul străzii Războieni va asigura zona de promenadă principală
* Zona centrală a parcului, conectată cu terenurile de sport existente se va organiza cu locuri de joacă si de antrenament pentru copii și adulți
* Zona de-a lungul malului Arieș este propusă pentru odihnă și contemplare
* Zona de nord-est este propusă pentru activități de socializare, eveniment și târguri de sezon
* Propunerile la nivelul pavimentelor sunt următoarele:
* Alea pietonală centrală va fi pavată cu dale de piatră de dimensiuni mari, în alăturări de texturi și materialități diferite
* Aleile secundare pe zonele de promenadă vor fi pavate cu piatră cubică montată în pat de nisip
* Aleile secundare spre malul Arieșului, din zonele de odihnă și completare vor fi pavate cu pietriș de marmură montat în geocelule pentru stabilizarea acestuia
* Terenurile de joacă și antrenament se vor amenaja cu cauciuc turnat antitraumă

**Amenajarea spațiilor verzi propune următoarele:**

* arborii existenți maturi se vor toaleta
* vegetația va fi îmbogățită cu arbori foioși, arbuști, rășinoase de talie mare și mică dispuse în pâlcuri, care se dezvoltă în paliere decorative tot timpul anului.
* dispunerea foioaselor și rășinoaselor este realizată astfel încât coloritul oferit sa fie divers in toate anotimpurile
* covorul de gazon va fi completat și înlocuit folosind specii ierboase adaptate pentru specificul solului și a cantității de lumină din parc
* se propune un sistem automatizat/mixt de irigare, dotat cu senzori de ploaie, adaptat nevoilor de apă ale tipurilor de plante ce compun vegetația parcului
* se propune pozarea subterană prin canale tehnice a rețelelor ce traversează zona.

**V.** **Măsurile și condiţiile de realizare a proiectului pentru evitarea sau prevenirea eventualelor efecte negative semnificative asupra mediului:**

 a) în cadrul organizării de şantier, precum şi pe durata execuţiei lucrărilor se vor lua toate măsurile necesare pentru evitarea poluării factorilor de mediu sau prejudicierea stării de sănătate sau confort a populaţiei, fiind obligatoriu să se respecte normele, standardele şi legislaţia privind protecţia mediului, în vigoare;

b) se vor utiliza exclusiv terenurile stabilite prin proiect pentru amplasarea organizărilor de şantier şi depozitarea materialelor şi a deşeurilor rezultate din activităţile de construire în limita terenului deţinut de titular; lucrările de organizare de şantier şi de execuţie nu trebuie să afecteze terenurile adiacente; se vor delimita zonele de lucru astfel încât să se prevină/mimizeze distrugerea suprafeţelor vegetale din vecinătatea obiectivului; se interzice tăierea de arbori de pe amplasament sau din apropierea lui;

c) materialele de construcții vor fi aduse progresiv pe măsură ce lucrările avansează și în funcție de solicitări; depozitarea materialelor/utilajelor se va face numai în locuri special amenajate (suprafeţe izolate/impermeabilizate corespunzător) cu luarea tuturor măsurilor pentru asigurarea protecţiei factorilor de mediu; se vor amenaja spaţii pentru stocarea temporară a deşeurilor rezultate din lucrările de construcţie;

d) se va asigura colectarea selectivă şi controlată a deşeurilor rezultate şi eliminarea/ valorificarea lor prin firme autorizate şi specializate, pe bază de contracte ferme încheiate cu acestea fiind intezisă depozitarea lor în mod neorganizat pe sol; se va asigura transportul şi manipularea materialelor de construcţie pentru evitarea pierderilor din utilajele de transport;

e) se vor folosi mijloace de transport şi utilaje performante care nu produc pierderi accidentale de substanţe poluante care pot afecta direct sau indirect calitatea solului şi a apelor subterane în timpul funcţionării şi care nu generează zgomot peste limitele admise; se vor opri motoarele, utilajele pe durata pauzelor pentru diminuarea poluării aerului şi fonice; efectuarea operaţiilor de întreţinere a utilajelor se va executa doar în spaţii special amenajate;

f) efectuarea la timp a reviziilor tehnice curente ale autovehiculelor și utilajelor utilizare pe amplasament, pentru încadrarea în nivelul de emisii normat;

g) executantul lucrărilor are obligaţia să aibă în dotare atât materiale absorbante şi substanţe neutralizatoare, cât şi recipienţi adecvaţi pentru depozitarea temporară a deşeurilor rezultate, pentru a putea asigura o intervenţie rapidă în caz de poluare accidentală (pierderi de carburanţi/lubrefianţi, etc);

h) pe căile de acces se va rula cu viteză scăzută pentru a se evita ridicarea prafului şi producera suplimentară de zgomot etc.; se va evita desfăşurarea lucrărilor cu emisii de praf în perioade cu vânt puternic; în perioadele de trafic intens (transport materiale, etc.), în condiţii meteo de uscǎciune, căile de acces se vor stropi în vederea reducerii antrenării de particule în suspensie;

i) pe perioada de realizare a lucrărilor se vor lua măsuri pentru evitarea accidentării populației, prin:

* Marcarea corespunzătoare a lucărărilor periculoase;
* Protejarea/supravegherea utilajelor menținute în zona lucrărilor.

j) la finalizarea proiectului zonele afectate temporar de lucrări vor fi refăcute la starea iniţială; în cazul afectării învelișului vegetal, după finalizarea lucrărilor acesta va fi redat folosinței inițiale, utilizându-se pe cât posibil stratul ierbos de descopertă;

k) **se vor respecta prevederile și condițiile tuturor avizelor emise de alte autorități;**

l) titularul proiectului are obligaţia de a notifica în scris Agenţia pentru Protecţia Mediului Cluj despre orice modificare sau extindere a proiectului survenită după emiterea deciziei etapei de încadrare, înainte de producerea modificării, conform cap. V, art. 34, alin.1 din **Legea nr. 292/2018** privind evaluarea impactului anumitor proiecte publice şi private asupra mediului

 m) la finalizarea lucrărilor titularul va notifica APM Cluj în vederea verificării conformării cu prevederile prezentului act de către reprezentanţii Agenţiei pentru Protecţia Mediului Cluj.

**Prezenta decizie** **este valabilă pe toată perioada de realizare a proiectului,** iar în situația în care intervin elemente noi, necunoscute la data emiterii prezentei decizii, sau se modifică condițiile care au stat la baza emiterii acesteia, titularul proiectului are obligația de a notifica autoritatea competentă emitentă.

Orice persoană care face parte din publicul interesat și care se consideră vătămată într-un drept al său ori într-un interes legitim se poate adresa instanței de contencios administrativ competente pentru a ataca, din punct de vedere procedural sau substanțial, actele, deciziile ori omisiunile autorității publice competente care fac obiectul participării publicului, inclusiv aprobarea de dezvoltare, potrivit prevederilor Legii contenciosului administrativ [nr. 554/2004](https://lege5.ro/Gratuit/gu3dsojy/legea-contenciosului-administrativ-nr-554-2004?d=2018-12-28), cu modificările și completările ulterioare.

Se poate adresa instanței de contencios administrativ competente și orice organizație neguvernamentală care îndeplinește condițiile prevăzute la art. 2 din Legea nr. 292/2018 privind evaluarea impactului anumitor proiecte publice și private asupra mediului, considerându-se că acestea sunt vătămate într-un drept al lor sau într-un interes legitim.

Actele sau omisiunile autorității publice competente care fac obiectul participării publicului se atacă în instanță odată cu decizia etapei de încadrare, cu acordul de mediu ori, după caz, cu decizia de respingere a solicitării de emitere a acordului de mediu, respectiv cu aprobarea de dezvoltare sau, după caz, cu decizia de respingere a solicitării aprobării de dezvoltare.

Înainte de a se adresa instanței de contencios administrativ competente, persoanele prevăzute la art. 21 din Legea nr. 292/2018 privind evaluarea impactului anumitor proiecte publice și private asupra mediului au obligația să solicite autorității publice emitente a deciziei prevăzute la art. 21 alin. (3) sau autorității ierarhic superioare revocarea, în tot sau în parte, a respectivei decizii. Solicitarea trebuie înregistrată în termen de **30 de zile** de la data aducerii la cunoștința publicului a deciziei.

Autoritatea publică emitentă are obligația de a răspunde la plângerea prealabilă prevăzută la art. 22 alin. (1) în termen de 30 de zile de la data înregistrării acesteia la acea autoritate.

Procedura de soluționare a plângerii prealabile prevăzută la art. 22 alin. (1) este gratuită și trebuie să fie echitabilă, rapidă și corectă.

Prezenta decizie poate fi contestată în conformitate cu prevederile Legii nr. 292/2018 privind evaluarea impactului anumitor proiecte publice și private asupra mediului și ale Legii [nr. 554/2004](https://lege5.ro/Gratuit/gu3dsojy/legea-contenciosului-administrativ-nr-554-2004?d=2018-12-28), cu modificările și completările ulterioare.

**DIRECTOR EXECUTIV**

ADINA SOCACIU

**Şef Serviciu AAA Șef serviciu CFM**

ing. Anca CÎMPEAN dr. biol. Paul BELDEAN

**Întocmit:**

cons. Luisa OPREA cons. Romina PAUL

29.08.2023